പുതിയ ഭാരവാഹികളെ പ്രഖ്യാപിച്ചതിന് പിന്നാലെ ഹരിത കാസര്കോട് ജില്ലാ പ്രസിഡന്റും ജനറല് സെക്രടറിയും രാജിവെച്ചു കാസര്കോട്: www.kasargodvartha.com 12.09.2021 എം എസ് എഫ് വനിത വിഭാഗം ഹരിത സംസ്ഥാന കമിറ്റി പിരിച്ചുവിട്ട് പുതിയ ഭാരവാഹികളെ പ്രഖ്യാപിച്ചതില് പ്രതിഷേധിച്ച് കാസര്കോട് ജില്ലാ പ്രസിഡന്റും ജനറല് സെക്രടറിയും രാജിവെച്ചു. ഹരിത ജില്ലാ പ്രസിഡന്റ് സാലിസ അബ്ദുല്ല ജനറല് സെക്രടറി ശര്മിന മുശ് രിഫ എന്നിവരാണ് എം എസ് എഫ് ജില്ലാ പ്രസിഡന്റ് അനസ് എതിര്ത്തോടിന് ഞായറാഴ്ച രാത്രിയോടെ വാട്സ്ആപ് വഴി രാജി കത്ത് നല്കിയത്. എം എസ് എഫ് സംസ്ഥാന കമിറ്റി യോഗത്തില് സ്ത്രീവിരുദ്ധ പരാമര്ശം നടത്തിയ സംസ്ഥാന പ്രസിഡന്റിനെതിരെ ഹരിത സംസ്ഥാന ഭാരവാഹികള് വനിത കമീഷന് പരാതി നല്കിയിരുന്നു. മുസ്ലിം ലീഗ് സംസ്ഥാന കമിറ്റി ആവശ്യപ്പെട്ടിട്ടും പരാതി പിന്വലിക്കാത്തതിനാലാണ് ഹരിത സംസ്ഥാന കമിറ്റി പിരിച്ച് വിട്ട് പുതിയ ഭാരവാഹികളെ ഞായറാഴ്ച പ്രഖ്യാപിച്ചത്.ഹരിത മുന്ഭാരവാഹികളെയെല്ലാം തഴഞ്ഞ് വനിതാ കമീഷനില് ഒപ്പിട്ടവരെയും അവരെ പിന്തുണക്കുന്നവരെയും തഴഞ്ഞു കൊണ്ടാണ് പുതിയ ഭാരവാഹികളെ ലീഗ് നേത്യത്വം പ്രഖ്യാപിച്ചിരിക്കുന്നത്. ഹരിത വയനാട് ജില്ലാ പ്രസിഡണ്ടും രാജിവെച്ചിട്ടുണ്ട്. അതേസമയം ഹരിത ജില്ലാ പ്രസിഡന്റിന്റെയും ജനറല് സെക്രടറിയുടെയും രാജിയെ കുറിച്ച് അറിയുന്നതിന് എം എസ് എഫ് ജില്ലാ പ്രസിഡണ്ടിനെ ബന്ധപ്പെടാന് ശ്രമിച്ചെങ്കിലും നടന്നില്ല. രാജികത്ത് ലഭിച്ചിട്ടുണ്ടെന്ന് എം എസ് എഫിന്റ് മറ്റൊരു നേതാവ് വെളിപ്പെടുത്തി. കോഴിക്കോട് ലോ കോളേജില് വിദ്യാര്ഥിനിയാണ് സാലിസ. കേന്ദ്ര സര്വകലാശാല വിദ്യാര്ഥിനിയാണ് ശര്മിന മുശ് രിഫ.